google/wiki40b huggingface dataset:
Kollektivfelt

Kollektivfelt er et eget kjørefelt på en vei som er reservert for kollektivtransport for å sikre framkommeligheten til blant annet buss og sporvei.

Bruk av kollektivfelt

Hovedregelen i Norge er at busser og drosjer kan kjøre i kollektivfeltene. I tillegg kan elektrisk eller hydrogendrevne motorvogner, tohjuls motorsykkel uten sidevogn, tohjuls moped, sykkel og uniformert utrykningskjøretøy benytte slike felt i Norge. De fleste kollektivfelt er derfor skiltet kollektivfelt for buss og drosje, men noen er skiltet kollektivfelt for buss og slike felt kan ikke drosjer benytte. De øvrige kjøretøyene kan imidlertid benytte også kollektivfelt for buss. Enkelte kollektivfelt er rene bussfelt der ingen andre kjøretøy enn busser har adgang. I slike felt kan det være lagt inn en bussluse for å hindre at annen trafikk benytter kjørefeltet. Enkelte steder er det etablert sambruksfelt. Slike felt kan benyttes av alle de kjøretøy som kan benytte kollektivfelt for buss og drosje og i tillegg har motorvogn med to eller flere personer lov til å kjøre i slike felt.
I Norge ble det fra 1. januar 2009 ikke lenger tillat for minibusser (buss med inntil 16 passasjerplasser i tillegg til sjåfør) å kjøre i kollektivfelt. Unntak gjelder for minibusser i løyvepliktig yrkestransport og for minibusser som frakter minst sju personer i tillegg til sjåføren som fortsatt kan bruke kollektivfeltene. I tillegg fikk heller ikke tre- og firehjuls motorsykkel/moped lengre lov til å benytte kollektivfelt. Tiltaket ble gjennomført for å sikre at kollektivtransporten prioriteres.

Trafikklys

Kollektivfelt har egne trafikklys. I Norge består disse av hvite signaler, der «S» betyr stopp, «–» representerer fargen gult på et vanlig trafikklys og «|» eller en pil mot høyre eller venstre representerer fargen grønn.
Nord-Helgeland prosti

Nord-Helgeland prosti er et prosti i Sør-Hålogaland bispedømme. Prostiet har sitt sete i Sandnessjøen.
Witchfinder General

Witchfinder General var et band fra Stourbridge, England. Med utgivelser fra 1982 som har vesentlige trekk til felles med doom metal, blir de hyppig nevnt som inspirasjon for band i genren. De hadde selv Black Sabbath som en åpenbar inspirasjonskilde. Witchfinder General var en del av «den nye bølgen av britisk heavy metal» («New Wave of British Heavy Metal», «NWOBHM»).
Røysetfjorden

Røysetfjorden er en fjord i Sildegapet i som ligger mellom øyene Selje og Barmøya i Selje kommune i Sogn og Fjordane. Fjorden strekker seg 4,5 kilometer østover til Selje og innløpet til Moldefjorden.
Bruket Røyset, som fjorden er oppkalt etter, ligger på nordsiden av Barmøya.
Fascie

Funksjon

Muskelfascien er forholdsvis glatt, slik at den tillater muskelen å gli nesten friksjonsfritt i forhold til omgivelsene (underhud, kar, nerver, knokler osv.). Den bidrar dessuten til at muskelen stort sett beholder sin form når den trekker seg sammen. Muskelfasciene forbinder seg som oftest til hverandre, slik at de enkelte musklene holdes på plass innbyrdes. De fasciene som avgrenser muskler med helt forskjellig funksjon (for eksempel armens bøyemuskler og strekkemuskler) er gjerne spesielt kraftige. De er ofte festet til benhinnen, og blir dermed svært stabile og solide. I spaltene mellom fasciene går det nerver og blodkar. Også betennelsesprosesser kan spre seg gjennom disse spaltene.
Fasciae betraktes vanligvis som passive strukturer som overfører mekanisk spenning skapt av muskelaktivitet eller eksterne krefter gjennom kroppen. Noe forskning tyder på at fasciae kan være i stand til å trekke seg sammen uavhengig og dermed på en aktiv måte påvirke muskeldynamikken. Hovedfunksjonen til fasciae er likevel å redusere friksjon for å minimere reduksjonen av muskelkraft. Ved å gjøre det får fasciae musklene til å gli over hverandre.
Anders Trondsen

Karriere

Trondsen kom fra Stabæk til Sarpsborg før sesongen 2015.

Rosenborg

14. august 2017 skrev han under en fire og et halvt-årskontrakt med Rosenborg.
20. august 2017 fikk han sin Eliteserie-debut for Rosenborg mot Haugesund.
17. september 2017 scoret han sitt første Eliteserie-mål for Rosenborg.
I sesongen 2017 var han med å vinne Eliteserien.
I sesongen 2018 var han med å vinne Eliteserien og Cupfinalen.

Landslaget

29. mai 2016 fikk han sin første landskamp for Norge mot Portugal.
Confessions of a Shopaholic

Confessions of a Shopoholic er en amerikansk romantiske komedie basert på boken med samme navn, som ble skrevet av Madeleine Wickman, alias Sophie Kinsella. Filmen kom ut i 2009 og er regissert av P. J. Hogan. Filmen er en romantisk komedie.
Satellitt-TV

Satellitt-TV er digitale TV-sendinger som sendes over en kommunikasjonssatellitt, og kan mottas med en parabolantenne eller flatantenne. For å se sendingene kreves det en mottakerboks som omformer signalene, i tillegg til å dekryptere betal-TV-sendinger. I Norge er satellitt-TV utelukkende betal-TV, og det finnes to konkurrerende selskap, MTG-eide Viasat og Telenor-eide Canal Digital. Disse har samlet 32,5 % av alle TV-kundene i Norge pr 2011.
Sendinger fra satellitt har høy kapasitet, og gir derfor mulighet for overføring av båndbreddekrevende HD-sendinger.
Innen utgangen av 2001 hadde 520 000 husstander i Norge parabolantenne. Det var i tillegg i overkant av 900 000 husstander som hadde kabel-TV.
Ron Quintana

Ron Quintana (født i California) er en amerikansk heavy metal-promotør og DJ i San Francisco. Han startet radiokanalen Rampage Radio i 1981, hvor han spilte ukjent heavy metal og hjalp lokale musikere starte karrierene sine.
Quintana er en musikksamler, og en stor fan av heavy metal. Han var en aktiv «tape trader» på 80-tallet, og satt på mange unike opptak han hadde gjort på diverse konserter. På denne tiden var det vanlig at man kopierte og byttet kassetter med hverandre og det var slik musikken ble spredd.
En av Ron Quintanas venner/bekjente på begynnelsen av 80-tallet var Lars Ulrich, som han hadde møtt i San Francisco Bay Area i sommeren 1981. Ulrich pleide å komme over til Quintana og høre på Diamond Head-opptakene hans, og sammen byttet de kassetter. En dag da Quintana skulle finne et navn til et heavy metal-magasin, spurte han Lars Ulrich hva han mente magasinet burde hete. Noen av Ulrichs forslag var «Blitzer», «Grinder», «Helldriver», «Thunderfuck» og «Lars Ulrich» skrevet baklengs. Quintana hadde kommet opp med to forslag som han foreslo til Ulrich, disse var «Metallica» og «Metal Mania». Ulrich sa han burde bruke Metal Mania, noe han gjorde, og Ulrich valgte så å «stjele» navnet Metallica til sitt nystartede band med James Hetfield.
Ron Quintana har også blitt intervjuet i dokumentaren Get Thrashed: The Story of Thrash Metal fra 2006.
Gustav Richert

Gustav Richert var en tysk nasjonalsosialistisk embedsmann.
Richert var utdannet biolog og agronom, og drev et gods i nærheten av Stettin i Preussen (dagens Szczecin i Polen). Han var tilknyttet Schutzstaffels Rasse und Siedlungshauptamt (RuSHA) fra midten av 1930-tallet.
Like etter angrepet i 1940 kom han til Norge for å lede Josef Terbovens avdeling for ernæring og landbruk. Her hadde han som oppgave å bygge ut kontaktene med bondebevegelsen i landet, og forsøkte blant annet å overtale Jens Hundseid til å lede et nytt, NS-tilknyttet Bondesamband.
Sammen med Heinrich Himmler stod Richert for utbyggingen av Lebensborn-prosjektet i Norge. Han var kjent som en brutal mann, og fungerte også en periode som Terbovens stedfortreder.
Richert ble drept av sovjetiske krigsfanger på godset sitt ved Stettin.
Ekte gauper

Beskrivelse

Ekte gauper kjennetegnes gjennom at artene i gaupeslekten har kort hale og karakteristiske hårdusker på øretuppene. Kroppen er relativt kvadratisk til katt å være og bakparten steil på grunn av ekstra lange bakbein. Også labbene er store i forhold til kroppen, noe som tilpasser artene til områder med snøfall.

Utbredelse

To arter har tilhold i Nord-Amerika; kanadisk gaupe og rødgaupe. Av disse har rødgaupa størst spredning. Den er også den fysisk minste av de fire gaupeartene, og den har mindre labber i forhold til kroppen enn de andre. En art er endemisk for Den iberiske halvøya (der den tradisjonelt har hatt sitt tilhold i grensestrøkene mellom Spania og Portugal) i Europa; pantergaupe, mens vanlig gaupe finnes over store deler av det nordlige Eurasia. Sistnevnte er den fysisk største av gaupeartene. Pantergaupa finnes nå mer kun i to større populasjoner i Andalucía, Spania. Den er kritisk truet av utryddelse.

Taksonomi

Den såkalte gaupelinjen oppsto sannsynligvis for omkring 7,2 millioner år siden, i Asia. Forfedrene til gaupene vandret imidlertid ut fra Eurasia og tok seg over til Nord-Amerika for omkring 5,5 millioner år siden, der slekten Lynx oppsto. Dannelsen førte fram til de to artene rødgaupe og kanadisk gaupe. Sistnevnte splittet seg imidlertid (for omkring 1,5 millioner år siden), og den ene parten av denne splittelsen vandret tilbake til Eurasia, der den etter hvert (for omkring 1 million år siden) førte til en ny splittelse, som ga opphav til dannelsen av de to artene gaupe og pantergaupe.
Det har hersket en viss uenighet omkring hvorvidt gaupene skulle plasseres i slekten småkatter (Felis) eller ekte gauper (Lynx). Moderne forskning viser imidlertid at gauper skiller seg fra andre småkatter, slik at det nå er enighet om at Lynx er en unik slekt.
GABA

GABA står for γ-aminobutyric acid, på norsk gammaaminosmørsyre eller -butansyre, er den viktigste hemmende transmittersubstansen i sentralnervesystemet hos virveldyr.

Virkning og reseptorer

I virveldyr virker GABA i inhibitoriske synapser i hjernen. GABA virker ved å binde spesifikke transmembrane reseptorer i plasmamembranen i både pre- og postsynaptiske nevroner. Bindingen fører til åpning av ionekanaler som fører til at negativt ladde kloridioner strømmer inn i cellen og positive kaliumioner ut. Dette gir et negativt transmembrant potensial, som vanligvis fører til hyperpolarisering.
I insekter medierer GABA muskelaktivering i synapser mellom nerver og muskelceller, og til stimulering av enkelte kjertler
Tre klasser GABA-reseptorer er beskrevet. Dette er GABAA og GABAC (ionotrope reseptorer (ionekanaler). GABAB er en G protein-koblet reseptor som åpner ionekanaler via intermediære G proteiner.

Syntese

Organismer syntetiserer GABA fra glutamat ved hjelp av enzymet L-glutamat dekaboksylase og pyridoksal fosfat som kofaktor. Det er verd å merke seg at dette innebærer omdanning av den fremste eksitatoriske nevrotransmitteren til den viktigste inhibitoriske (GABA).

Naturpreparater

I 2005 startet en del homøopatiske farmasøytiske selskaper å produsere og selge ulike formuleringer med selve gamma-aminosmørsyre, som i urtepreparater mot søvnløshet.
LillestrømBanken

Lillestrøm Sparebank ble opprettet 29. juni 1887 for å betjene Lillestrøm og det stadig voksende sagbruks-miljøet.

Egne lokaler fra 1924

Frem til 1924 arbeidet banken fra forskjellige leide lokaler, men kjøpte i 1923 eiendommen Storgata 3A. Her ble banken drevet i vel 60 år, med store ominnredninger i 1954 og 1966.
I 1984 gikk banken inn i et samarbeid med UNI Storebrand om å reise eiendommen Torvet 5 i Lillestrøm i et sameieforhold.

Selvstendig bank

Banken var i en rekke år utsatt for press fra utenforstående om at fusjon med storbank var nødvendig. Saken ble drøftet i alle fora, men bankens forstanderskap, styre og ansatte på alle nivåer gikk enstemmig inn for å opprettholde Lillestrøm Sparebank som en selvstendig lokal bank.
Den 2. desember 1985 åpnet banken i nye lokaler på Torvet 5. I 1993 tilbød Uni Storebrand banken å overta deres andel av bygget, og fra 1. januar 1994 ble banken heleier av Torvet 5.
Sommeren 1984 valgte banken, som første sparebank i landet, å endre bankens navn i markedsføringssammenheng til LillestrømBanken. Det opprinnelige navnet Lillestrøm Sparebank er beholdt som juridisk betegnelse.

Samarbeid

Sommeren 1997 ble det inngått et samarbeid med SpareBank 1 Gruppen. Det ble kort tid senere besluttet å gå ut av SpareBank 1 Gruppen og i stedet innlede et samarbeid med Terra-Gruppen.
Høsten 2007 byttet LillestrømBanken logo.
David Tod

Bakgrunn

David Todn ble født inn i en politisk aktiv familie. Hans far, George Tod, var sønn av skotske innvandrere i Connecticut og flyttet i 1800 til det nordøstre Ohio, som Connecticut gjorde krav på frem til det året. George Tod ble innvalgt i Ohios lovgivende forsamling og høyesterett.

Karriere

Med veiledning fra faren studerte David Tod jus i Warren, hvor han ble utnevnt til postmester. Han fikk advokatbevilling i 1827 og giftet seg samme år med Maria Smith, som han fikk syv barn med. Han tjente seg rik som advokat for kull- og jernindustrien rundt Youngstown og ledet et jernbaneselskap.
David Tod var innvalgt i Ohios delstatssenat fra 1838 til 1840 og guvernørkandidat for demokratene i 1844 og 1846; han stilte til valg som sterk motstander av sentralbanken, men tapte begge gangene. President James K. Polk utnevnte Tod til USAs minister i Brasil fra 1847 til 1851. 
I 1860 overtok Tod ordførerskapet under demokratenes landsmøte i Baltimore, etter at ordfører Caleb Cushing fra Massachusetts brøt ut sammen med sørstatsdemokratene. Da borgerkrigen brøt ut året etter, gikk Tod og andre «krigsdemokrater» sammen med republikanerne om å danne Det nasjonale unionparti. De nominerte Tod som sin guvernørkandidat i et forsøk på å binde partiet sammen, og fikk ham valgt.
President Abraham Lincoln var blant de som roset Tod for hans lederskap som guvernør under borgerkrigen. Han slet med å mobilisere tilstrekkelige mannskaper til unionshæren, men bidro til krigsinnsatsen på mange områder, styrket Ohios grensevern og sørget for erstatninger til de som likevel ble rammet av John Hunt Morgans plyndringer. Tod greide likevel ikke å holde den skjøre alliansen i Det nasjonale unionparti ved like, og hans lunkene holdning til å avskaffe slaveriet, bidro til at han ikke ble renominert i 1863. 
I 1864 avslo Tod tilbudet om å bli finansminister under Lincoln, og viste til at han var for lite radikal for republikanerne og ved dårlig helse; i 1868 døde han av hjerneslag.
Virginia kraftverk

Virginia kraftverk er et varmekraftverk i Virginia i St Louis County, delstaten Minnesota i USA. Det har en installert produksjonskapasitet på 30 MW fordelt på 4 enheter. Brenselkilden er kull. Operatør og hovedeier er lokale bymyndigheter.
Kjell Arne Totland

Bakgrunn

Totland hadde filologisk embetseksamen med fagene engelsk, fransk og spansk. Han hadde pedagogisk seminar og hadde dessuten studert kunsthistorie. I studietiden var han byguide i Bergen og reiseleder i Norge og i utlandet. 
Totland underviste i mange år i språkfag ved et gymnas i Bergen og i spansk ved Universitetet i Bergen.

Se og Hør

Totland ble hoffreporter i ukebladet Se og Hør ved tronskiftet i 1991 og hadde hovedansvaret for kongestoffet i bladet fram til juni 2011. Som eneste journalist fulgte han i denne perioden kongeparet på samtlige av deres statsbesøk i utlandet, og han dekket også alle deres innkommende statsbesøk. Han fulgte også kongeparet på alle deres fylkesturer i Norge i årene 1991–2011. Som kongereporter fulgte Totland i denne perioden også kronprinsparet og prinsesse Märtha på de fleste av deres offisielle reiser i inn- og utland.
Totland dekket 22 kongelige bryllup, og han var med dette ledende i Europa på sitt felt. I juli 2011 kommenterte han fyrstebryllupet i Monaco direkte på NRK1. I oktober 2012 kommenterte han kronprinsbryllupet i Luxembourg direkte på samme kanal.

Etter Se og Hør

Totland sluttet i Se og Hør da han ved utgangen av mai 2011 sa opp sin frilansavtale med bladet for å stå fritt til å kunne jobbe med kongestoff på flere plattformer og for andre aktører. Kongehusekspertens første større oppgave etter at han sluttet i bladet var å kommentere fyrstebryllupet i Monaco direkte på NRK1. Han kommenterte også kronprinsbryllupet i Luxembourg direkte på NRK1. 
Han kommenterte også diverse kongelige bursdager, barnedåp og begravelse for TV 2 og TV 2 Nyhetskanalen. Fra 1. mars 2013 var Totland TV 2s kongehusekspert på alle kanalens plattformer og programflater.
NM i roing 1983

NM i roing 1983 ble arrangert i Namsos 10.-11. september 1983. 
Kongepokalvinnere ble Horten Roklubb (singlesculler med Rolf Thorsen) og Trondhjems Roklub (dobbeltsculler med Solfrid Johansen og Haldis Lenes).
Antoine Parmentier

Bakgrunn

Parmentier gikk i apotekerlære i sin fødeby og siden i Paris. 20 år gammel ble han farmasøyt i den franske hæren under sjuårskrigen mot Storbritannia og Preussen. Mens han satt i fangenskap i Tyskland oppdaget han kvalitetene poteten har som næringsmiddel.

Forskning og utvikling

Etter sin retur til Frankrike deltok han i 1771 i en konkurranse arrangert av akademiet i Besançon om erstatning av hvete i framstillingen av brød og skrev en avhandling om poteten som skulle gjøre ham berømt. Han var særlig opptratt med å fremheve potetens verdi som næringskilde for pasienter som led av dysenteri. Hans virke for potetens utbredelse ble belønnet med en pris i 1773. Han forsøkte, under påtrykk fra kong Ludvig XVI, å utvikle dyrkingen av poteten på Sablons-sletta i Neuilly.
For å avhjelpe mangelen på rørsukker anbefalte han blant annet bruk av druesukker. Dette var et prosjekt han ble støttet i av Napoleon, og var aktualisert av fastlandssperringen under den pågående krigen. 
Han interesserte seg også for konservering av mel, vin og melkeprodukter.
Han arbeidet også med mais og opium og anbefalte konservering av kjøtt gjennom kulde.
Hans vitenskapelige arbeider har en bemerkelsesverdig bredde, men han deltok også i samfunnslivet, blant annet ved å bidra til den franske nasjonalforsamlingens forslag til reformer i landbruket. Han gikk inn i det franske vitenskapsakademiet i 1795.
Parmentier ligger begravd på Père Lachaise-kirkegården i Paris.
Yves Tanguy

Barndom og oppvekst

Han ble født i Paris, Frankrike. Hans foreldre var av bretonsk opphav. Faren, en pensjonert marinemann, døde da han var åtte år. Moren flyttet da tilbake til Locronan, Finistère, og han ble boende hos forskjellige slektninger i lange perioder av oppveksten.
I 1918 mønstret han på et handelsskip, men ble raskt innkalt til avtjening av verneplikten i hæren. Han ble der venn med Jacques Prévert. Etter dimisjon i 1922 dro han tilbake til Paris hvor han livnærte seg med småjobber, inntil han en dag stoppet ved utstillingsvinduet til en kunsthandler der det sto et bilde av Giorgio de Chirico. Dette betok ham slik at han siden hevdet at han der og da fant ut at det var kunstner han ville bli, uten å ane noe særlig om kunst fra før.

Kunst og liv

Tanguy arbeidet alltid med bare ett bilde om gangen, i motsetning til flere av kollegene som malte på flere på en gang. Dette kan ha hatt noe med arbeidsplass å gjøre, siden atelieret knapt hadde plass til mer enn ett bilde til tørk av gangen.
Han kom med i kretsen rundt André Breton og surrealistene rundt 1924 gjennom sin venn fra militæret. Han utviklet sin egen variant av denne stilen og hadde sin første separatutstilling 1927. Samme året giftet han seg for første gang. I denne perioden fikk han en avtale med André Breton om å male 12 bilder årlig mot godtgjørelse. Det gikk dårlig: Han malte mindre og klarte bare å levere åtte bilder i alt.
I 1930-årene var Tanguy mer bohem enn maler, noe som førte til at hans første ekteskap ble oppløst. I 1938 ble han kjent med først arbeidene og siden kunstneren Kay Sage, som han innledet et forhold til. 
Da annen verdenskrig brøt ut, flyttet Sage hjem til New York. Tanguy var nå kjent tjenesteudyktig og kom etter. Han ble resten av livet i USA. De giftet seg i Reno, Nevada den 17. august, 1940. Mot slutten av krigen flyttet paret til Woodbury, Connecticut. Der bygde de om en gammel gård til bolig og atelier. Han fikk amerikansk borgerskap i 1948 og bodde på gården til han fikk slag og døde i 1955. Hans gamle venn Henri Matisse strødde asken av ham på strendene ved Douarnenez i Bretagne.

Karakteristikk

Har man sett og merket seg et par av hans bilder, vil andre fra hans hånd være gjenkjennelige ved en begrenset fargebruk, abstrakt landskapsaktig bakgrunn befolket med figurer som like mye er mekanikk og geometri, som menneske- eller dyrelignende. Noen av figurene kan minne om frosne amøber mens andre er glassbitlignende.
Frøen

Frøen, eller Frøn, er et boligstrøk i Bydel Vestre Aker i Oslo. Det ligger mellom Volvat, Blindern, Majorstuen og Vinderen vest i byen.
Stedet har navn etter gårdene Frøn/Frøen. Dette gamle jordbruksområdet ble bygget ut med villaer fra 1898 da Holmenkollbanen og Frøen stasjon åpnet. Stedsnavnets offisielle stavemåte i offentlig bruk er Frøn, men formen Frøen er dominerende lokalt.
Aplotarsus

Utseende

Middelsstore, avlange, brunlige smellere. Hodet er kort og bredt, med små fasettøyne, hos noen arter er disse rundet utstående. Brystskjoldet (pronotum) er mer eller mindre firkantet sett ovenfra, gjerne omtrent så langt som bredt. Sidekantene er tydelig markerte, og bakhjørnene er mer eller mindre tilbaketrukket. Dekkvingene er langsmale, omtrent så brede som brystskjoldet, med tydelige lengdestriper. 
Larvene er sylindriske, glatte med en voksaktige overflate og spredte hår, gjerne rød- eller gulaktige. Hodet er noe flatt med fremoverstrakte kjever. Det bakerste leddet har vanligvis et par kraftige utvekster av varierende form. Beina er ganske korte.

Levevis

Smellernes larver lever i jorda eller i død ved. Hva de spiser kan variere – noen arter synes å være hovedsakelig planteetere, og enkelte kan være brysomme skadedyr, andre er rovdyr. Mange arter bruker flere år på larveutviklingen. De voksne billene flyr godt og treffes ofte flygende, på blomster eller i vegetasjonen.

Utbredelse

Slekten har en palearktisk utbredelse.
Aphanicerca

Utseende

Små, mørke steinfluer. Et karakteristisk kjennetegn er at baklårene er svært kraftige.

Levevis

Artene i familien Notonemouridae kan finnes i en rekke forskjellige ferskvanns-lokaliteter, men foretrekker kaldt og oksygenrikt vann. Noen arter lever på steiner som blir overskylt av fossefall eller stryk, andre lever i elver eller innsjøer. Nymfene eter døde planter og dødt, organisk materiale og gjennomfører utviklingen på ett år. De har sterke bein og kan krype opp loddrette overflater, også mot en kraftig vannstrøm. De voksne fluene kan hoppe ved hjelp av sine kraftige baklår, noen arter flyr også godt. De tar trolig næring til seg.
Neiva

Neiva er hovedstad i provinsen Huila i Colombia og har en befolkning på 330.817 innbyggere. Byen ligger i Magdalenadalen og ble grunnlagt i 1612 av Diego de Ospina y Medinilla.
Transoxiana

Transoxiana eller Transoxania er det stort sett foreldede navnet brukt på den delen av Sentral-Asia som omtrent korresponderer med dagens Usbekistan og det sørvestlige Kasakhstan. Geografisk betyr det regionen mellom elvene Amu-Darja og Syr-Darja. Når det blir brukt i dag, ligger det som oftest under at en snakker om den regionen i tiden frem til rundt det 8. århundre, selv om begrepet fortsatte å bli brukt blant vestlige historikere i flere århundrer etterpå.
Navnet er latin og betyr bokstavelig «landet forbi Oxus» (et eldre navn på Amu-Darja), noe som beskriver regionen perfekt fra grekernes og romernes synsvinkel. Navnet ble sittende i vestlig bevissthet på grunn av erobringene til Aleksander den store, som utvidet gresk kultur inn i regionen i det 4. århundre f.Kr. Transoxiana representerte det ytterligste nordøstligste punktet til hellenistisk kultur, og beholdt en hybridisk gresk/indisk/kinesisk buddhistisk kultur, kalt serindisk, til den islamske erobringen på begynnelsen av 700-tallet.. I denne tiden, da Transoxiana var avskåret fra resten av vestlig kultur av sasanide-dynastiet, ble det ofte kalt Sogdia, et provinsielt navn tatt fra persisk, og brukt for å skille det fra det nærliggende Baktria.
Transoxianas største by og kulturelle senter var Samarkand, mens en annen stor by var Bukhara. Begge ligger i det sørlige delen av Transoxiana.
Etter arabernes erobring av området, ble det kjent som Ma wara'un-Nahr (arabisk), «det som er forbi elven».
Djengis Khan invaderte Transoxiana i 1219 under sin erobring av Khwarazmid. Før sin død i 1227 gav han landene i det vestlige Sentral-Asia til sin andre sønn Tsjagatai, og denne regionen ble kjent som Tsjagadai-khanatet. I 1369 ble Timur Lenk, fra barlas-stammen, hersker under autoriteten til tsjatagai-khanens dynasti, og han gjorde Samarkand til hovedstad for sitt fremtidige rike.